આજ રોજ ગુજરાતના બાર જિલ્લાના પ્રતિનિધિઓ સ્વખર્ચે ભેગા મળ્યા હતા. સભાનો ઉદ્દેશ ગુજરાતમાં દલિત-આદિવાસી-ભૂમિહીન લોકોના આર્થિક વિકાસ માટે ગુજરાત સરકારની જાહેર જમીન અંગેની નીતિ વિશે વિચાર કરવાનો હતો. આજની સભાએ ઠરાવ્યું છે કે, હાલના સમયમાં દલિત-આદિવાસી-ભૂમિહીન લોકોને તેમના જાહેર જમીન ઉપરના અધિકારો છીનવાયા હોય તો તેનું કારણ આ અંગેની સરકારી-નીતિનો અમલ થતો નથી તેનાં કારણે છે. આજની સભાએ સરકારી પડતર તથા સરકારી પડતર જમીન પર દબાણ તેમજ સરકારી જમીન ઉદ્યોગોને આપવાની નીતિ અંગેના પરિપત્રોનો ઝીણવટથી અભ્યાસ કર્યો છે. સરકારી પરિપત્રોમાં કઈ રીતે સરકારની વારંવારની સૂચના હોવા છતાં સ્થાનિક અધિકારીઓ તથા ગ્રામ પંચાયતો સરકારી જમીનો ઉપરનું દબાણ હટાવવા કામ કરતા નથી કે આમ કરવા રસ ધરાવતા નથી તેનું ભરપૂર વર્ણન જોઈ શકાય છે.